Učenici Prve beogradske gimnazije protestovali su u dvorištu škole kako bi pružili podršku razrednom starešini, profesoru istorije Mihajlu Ćulumu, koji je odlukom rukovodstva škole penzionisan. Posle konsultacija sa direktorom protest je okončan, a učenici su peticiju sa više od 600 potpisa za Ćulumov ostanak u školi odneli u Ministarstvo prosvete.

Ćulumov odlazak izazvao je protest učenika ne samo "njegovog" II-1, već kompletne škole!

- On je legenda ove gimnazije. Upravo nas je on naučio da istrajemo u svemu što radimo. i mi sada želimo da na delu pokažemo da smo spremni da poslušamo savet profesora. Ono što nam je zasmetalo pre svega je način na koji je njegovo penzionisanje sprovedeno - nekako "preko noći", usred školske godine - rekao je za "Blic" Luka Pavlović iz III-3, jedan od okupljenih učenika.

On je potvrdio da će učenici Ministarstvu prosvete odneti peticiju sa oko 600 potpisa, kojim će zahtevati ostanak Ćuluma u školi.

Mihajlo Ćulum u Prvoj beogradskoj gimnaziji radi od 1995. godine

Ni direktor Aleksandar Andrejević nije zadovoljan zbog penzionisanja Ćuluma, kako sam kaže, "odličnog profesora".

- Tokom leta smo pokušali da nađemo način da ga zadržimo u školi, ali, pošto smo se i pismeno obratili Ministarstvu, dobili smo naredbu da penzionišemo profesora - rekao je Andrejić za "Blic".

Profesor Mihajlo Ćulum kaže za "Blic" da je čuo da su se đaci noćas organizovali, a da su im se pridružili i bivši učenici ove škole.

Profesor kaže da je dirnut gestom svojih učenika, ali ih je pozvao da se vrate na časove jer je učenje, kako ističe, njihov posao.

- U svim školama u kojima sam radio, đaci su me voleli i ja sam voleo njih. Šta god bude moralo, neka se dogodi, ali samo molim da to ne ostavlja ožiljke na deci - kaže profesor za "Blic".

Profesor Ćulum predaje u Prvoj beogradskoj gimnaziji od 1995. godine.